कथा ::
। । दुरपदिया : पुष्य मित्र । ।
 गाम भरि मे हल्ला भए गेलै. अरचनिया घुरि के आबि गेल छै. जाए केँ देखहीं कत्ते सुन्नर लागै छै. सिंथेटी सितारा बला नुआ, कंठ मे हार, कान मे कनफूल, नाक मे टोप्स, पौडर-लिपिस्टिक. देखबहीं तँ लागतौ प्रिंका चोपड़ा आबि गेलै.
 की यै काकी, आब कहू, बेटी के नसीब तँ अहीं के छी. . . देखियौ ने बेटी केँ केहेन गेल रहै, केहेन भए के घुरल !
 अरचनिया, सभ के गप सुनै आ किछो नै बाजै. . . आर कियो बुझै नै बुझै, ओकर माय तँ सब देखिए रहल छलै.
 "अरे माताजी, इनलोगों को ऐसे काहे बिदा कर रही हैं. हम इनके लिए मिठाई लाए हैं. मिठाई तो खिला दो, फिर चली जायेंगी. इनकी बहन इत्ते दिनों के बाद आयी है तो मिठाई का हक तो बनता है, है कि नहीं. "
'अर्चना, अरे इन लोगों को मिठाई तो खिलाओ. . . "
आब अंगना में रहि गेलै अरचनिया, अरचनियाक बर, ओकर माय ढोकबा बाली आ अरचनियाक छोट बहिन फुलमतिया.
 पांच साल पहिनै, एहने तीन टा मनसा ढोकबा बाली के दुआरि पर आएल रहै. धानुख जाति के घरे केहेन होइ छै. . . नै घर सुतै जोगर, नै दुआरि बैसए जोगर. . . अरचनियाक बाप तहिया जिंदा रहै. . . गामे के एकटा छौ़ड़ा संतोसबा जे हरियाणा कमबै लए गेल रहै, वएह एकरा सब के आनले रहै.
 तीन साल सँ ब'र खोजैत-खोजैत पस्तहाल छट्ठू मंडल ई गप सुनि के अबाक रहि गेलै. . . इहो छौड़ा संतोसबो के बाप लग गेल रहै छट्ठू, एकर बाप सायकिल आ गाय के फरमाइश केलै रहै. जतए जाय दस हजार सँ कम के फरमाइश नै होइ. एत्ते पैसा छट्ठू कतए सँ आनितै. . . गरीब मजदूर, नै जमीन, नै रोजगार. . . नै ककरो बटेदार. . . एक धूर जमीन पर झोपड़ी रहै. . . उहो जमीन के कागज नै. . . दुनू-बर कनिया जे मजूरी करै ओकरा सँ घर चलै. . . कहियो खाना के इंतजाम होइ, कहियो भूखले रहै. . . कतए सँ आनितै, दस हजार.
 लेकिन छौ महीना बाद जखन नै फोन, नै चिट्ठी, नै कोनो खोज-खबर लागलै तँ ढोकबा बाली परेसान भए गेलै. . . जकरा कहै, वएह कहै, फोन नंबर नै छौ बेटी के ? बियाह केलहीं तँ जमाइ से फोन नंबर कियै नै लेलहीं ?
 ढोकबा बाली के लागै, अरचनियो के कियो मारि देलकै.
 पुष्य मित्र सुचर्चित पत्रकार छथि। सुन्नैर नैका, रेडियो कोसी, चम्पारण 1917 आ भूतखेला टाइम्स शीर्षक सँ एखन धरि हिनक चारि गोट संग्रह दृश्य मे छनि। धमदाहा, पूर्णिया निवासी पुष्य मित्र विगत समय मे विभिन्न पत्र-पत्रिकाक माध्यम सँ पत्रकारिता करैत रहलनि अछि। एकर अतिरिक्त कइएक ऑनलाइन पोर्टल सभक लेल सेहो समय-समय पर लिखैत रहलनि अछि। एखन स्वतंत्र लेखन आ समाज सेवाक क्षेत्र मे निरन्तर सक्रिय छथि। नॉदर्न आ इस्टर्न रीजन द्वारा 'लाडली मीडिया अवार्ड' सँ सम्मानित पुष्य मित्र सँ pushymitr@gmail. com पर सम्पर्क कएल जा सकैत अछि। 